Na temelju članka 22., stavka 8. Zakona o odgoju i obrazovanju u osnovnoj i srednjoj školi („Narodne novine“ 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14), članka 9. Pravilnika o elementima i kriterijima za upis u I. razred srednje škole („Narodne novine“ 49/15) i čl. 29., st. 2. toč. 3. alineje 9. Statuta XV. gimnazije, KLASA: 012-03/15-01/01, URBROJ: 251-94-08-15-1 od 4. rujna 2015. godine, Odluka o izmjenama i dopunama Statuta XV. gimnazije, KLASA: 003-06/15-01/39, URBROJ: 251-94-08-15-3 od 10. prosinca 2015. godine, Školski odbor na X. sjednici održanoj X.X.XXXX. donosi

**PRAVILNIK O PROVOĐENJU UPISA U 1. RAZRED XV. GIMNAZIJE**

PROGRAM PRIRODOSLOVNO-MATEMATIČKE GIMNAZIJE

Članak 1.

(1) Ovim Pravilnikom uređuje se upis kandidata u 1. razred programa prirodoslovno-matematičke gimnazije u XV. gimnaziji te se razrađuju zajednički, dodatni i posebni elementi vrednovanja kandidata.

(2) Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u muškome ili ženskome rodu, obuhvaćaju na jednak način i muški i ženski rod.

Članak 2.

(1) Prijava i upis u 1. razred programa prirodoslovno – matematičke gimnazije provode se putem Nacionalnog informacijskog sustava prijava i upisa u srednje škole (dalje: NISpuSŠ) na mrežnoj stranici www.upisi.hr.

(2) Pravo upisa u 1. razred imaju svi kandidati nakon završenog osnovnog obrazovanja pod jednakim uvjetima, u okviru broja utvrđenog odukom o upisu Ministarstva znanosti, obrazovanja i sporta (dalje: Ministarstvo).

Članak 3.

Kandidat može odabrati engleski, njemački ili francuski jezik kao prvi strani jezik i ako ga nije najmanje četiri školske godine učio u osnovnoj školi, pod uvjetom da pristupi i zadovolji na provjeri znanja stranog jezika koju provodi stručno povjerenstvo Škole.

Članak 4.

Za upis u 1. razred programa prirodoslovno-matematičke gimnazije prijavljenom kandidatu vrednuju se i boduju zajednički, dodatni i posebni elementi.

1. *Zajednički elementi vrednovanja*

Članak 5.

(1) Zajedničke elemente vrednovanja čine:

* prosjeci zaključnih ocjena iz svih nastavnih predmeta na dvije decimale u posljednja četiri razreda osnovnog obrazovanja;
* zaključne ocjene u posljednja dva razreda osnovnog obrazovanja iz nastavnih predmeta: Hrvatski jezik, Matematika i prvi strani jezik te predmeta Kemija, Fizika i Biologija, koji su utvrđeni kao predmeti važni za nastavak obrazovanja u programu prirodoslovno-matematičke gimnazije;
* u slučaju da kandidatu u svjedodžbama za posljednje četiri godine osnovnog obrazovanja nije upisana ocjena iz nekoga od nastavnih predmeta koji su značajni za prijavu za upis, za utvrđivanje broja bodova iz toga nastavnog predmeta koristi se prosjek svih zaključenih ocjena na dvije decimale u posljednja četiri razreda osnovnog obrazovanja.

(2) Na temelju uspjeha u osnovnoj školi moguće je steći ukupno najviše 80 bodova, od čega najviše 20 bodova na temelju ocjena iz stavka 1., točke 1. ovog članka te najviše 60 bodova iz stavka 1., točke 2. ovog članka.

1. *Dodatni elementi vrednovanja*

Članak 6.

Dodatne elemente vrednovanja za upis u program prirodoslovno-matematičke gimnazije čine:

- provjera posebnih znanja kandidata;

- vrednovanje rezultata postignutih na natjecanjima u znanju i u sportu.

*a) Provjera posebnih znanja kandidata*

Članak 7.

(1) Na temelju dobivene suglasnosti Ministarstva za svaku školsku godinu, XV. gimnazija provodi provjeru posebnih znanja kandidata za sve kandidate koji prijave program prirodoslovno – matematičke gimnazije sukladno rokovima koji će biti objavljeni u natječaju za upis.

(2) Provjeri znanja nisu dužni pristupiti kandidati koji ostvaruju pravo na izravan upis:

* na temelju osvojenog 1., 2. ili 3. mjesta kao pojedinac na državnim/međunarodnim natjecanjima znanja u posljednja četiri razreda osnovnog obrazovanja iz predmeta: Hrvatski jezik, Matematika, prvi strani jezik, Kemija, Fizika, Informatika;
* kandidati, hrvatski državljani, čiji su roditelji državni službenici koji su po službenoj dužnosti u ime Republike Hrvatske bili upućeni na rad u inozemstvo, a koji su se školovali u inozemstvu najmanje dva od posljednja četiri razreda.

(3) Na temelju provjere posebnih znanja kandidat može ostvariti najviše 5 bodova koji se izražavaju na dvije decimale.

(4) Provjera posebnih znanja nije eliminacijska.

(5) Provjera posebnih znanja provodi se iz predmeta Matematika.

(6) Provjeru posebnih znanja kandidata provodi povjerenstvo koje imenuje ravnatelj.

(7) Kandidati s teškoćama u razvoju pristupaju provjeri posebnih znanja u ranijem roku koji će biti objavljen u natječaju za upis.

Članak 8.

(1) Provjera posebnih znanja obuhvaća sadržaj nastavnog predmeta Matematike prema Nastavnom planu i programu za osnovnu školu i ispituje matematičke kompetencije iz područja: brojevi, algebra, geometrija, statistika i vjerojatnost (računske operacije s realnim brojevima; odnosi među brojevima, omjeri i postotci; operacije s algebarskim izrazima; proporcionalnost i obrnuta proporcionalnost, linearna funkcija; linearne jednadžbe i sustavi; ravninska i prostorna geometrija; mjerenje u geometriji; koordinatni sustav u ravnini; prikazivanje i analiza podataka; vjerojatnost slučajnog događaja).

(2) Provjera posebnih znanja sastoji se od pisanog ispita u trajanju od 60 minuta. Ispit se sastoji od 20 zadataka višestrukog izbora i kratkih odgovora, od kojih se svaki zadatak boduje s 0,25 bodova.

(3) Na početku pisane provjere učenik na poseban listić upisuje ime i prezime, datum rođenja i zaporku. Listić s podacima učenik zatvara u posebnu omotnicu.

(4) Učenik na ispitne materijale upisuje samo svoju zaporku.

(5) Zaporka se sastoji od kombinacije tri znamenke i pet slova napisanih zajedno.

(6) Ispit se piše kemijskom olovkom kojom se piše plavom ili crnom bojom.

(7) Za vrijeme pisanja ispita nije dopuštena uporaba džepnog računala. Učenici smiju imati ravnalo, trokute, grafitnu olovku i gumicu.

(8) Rezultati provjere posebnih znanja bit će objavljeni najkasnije 48 sati nakon obavljene provjere pod zaporkom na mrežnoj stranici XV. gimnazije.

(9) Uvid u svoj pisani ispit učenik može ostvariti nakon objave rezultata, u terminima koji će biti objavljeni na mrežnoj stranici XV. gimnazije.

(10) Bodovi koje kandidati ostvare bit će uneseni u NISpuSŠ gdje će se vidjeti konačna ljestvica poretka.

*b) Vrednovanje rezultata* *postignutih na natjecanjima u znanju*

Članak 9.

Pravo na izravan upis ili dodatne bodove ostvaruju kandidati na temelju rezultata koje su postigli na natjecanjima u znanju iz predmeta: Hrvatski jezik, Matematika, prvi strani jezik, Kemija, Fizika, Informatika, a u organizaciji Agencije za odgoj i obrazovanje.

|  |  |  |
| --- | --- | --- |
| **Državna/međunarodna natjecanja iz predmeta:**  **Hrvatski jezik;**  **Matematika;**  **prvi strani jezik;**  **Kemija;**  **Fizika;**  **Informatika.** | **Prvo, drugo ili treće** osvojeno mjesto kao pojedinac u 5., 6., 7. ili 8. razredu osnovnog obrazovanja | Izravan upis |
| Prvo osvojeno mjesto kao član skupine u 5., 6., 7. ili 8. razredu osnovnog obrazovanja | 4 boda |
| Drugo osvojeno mjesto kao član skupine u 5., 6., 7. ili 8. razredu osnovnog obrazovanja | 3 boda |
| Treće osvojeno mjesto kao član skupine u 5., 6., 7. ili 8. razredu osnovnog obrazovanja | 2 boda |
| Sudjelovanje kao pojedinac ili član skupine u 5., 6., 7. ili 8. razredu | 1 bod |

*c) Vrednovanje rezultata* *postignutih na natjecanjima u sportu*

Članak 10.

Kandidatima se vrednuju rezultati koje su postigli u posljednja četiri razreda osnovnog obrazovanja na natjecanjima školskih sportskih društava, a na temelju službene evidencije o rezultatima održanih natjecanja školskih sportskih društava koju vodi Hrvatski školski športski savez (HŠŠS).

|  |  |  |
| --- | --- | --- |
| **Natjecanja školskih  sportskih društava** | Učenici koji su na državnom natjecanju kao članovi ekipe osvojili prvo mjesto | **3 boda** |
| Učenici koji su na državnom natjecanju kao članovi ekipe osvojili drugo mjesto | **2 boda** |
| Učenici koji su na državnom natjecanju kao članovi ekipe osvojili treće mjesto | **1 bod** |

Članak 11.

Kandidatu se na osnovi članaka 9. i 10. ovog Pravilnika vrednuje isključivo jedno (najpovoljnije) postignuće.

1. *Posebni elementi vrednovanja*

Članak 12.

(1) Poseban element vrednovanja čini vrednovanje uspjeha kandidata:

– kandidati sa zdravstvenim teškoćama;

– kandidati koji žive u otežanim uvjetima obrazovanja uzrokovanih nepovoljnim ekonomskim, socijalnim te odgojnim čimbenicima;

– kandidati za upis na osnovi Nacionalne strategije za uključivanje Roma za razdoblje od 2013. do 2020. godine;

– kandidati, hrvatski državljani, čiji su roditelji državni službenici koji su po službenoj dužnosti u ime Republike Hrvatske bili upućeni na rad u inozemstvo.

(2) Kandidati sa zdravstvenim teškoćama ostvaruju jedan bod.

(3) Kandidati koji živi u otežanim uvjetima obrazovanja uzrokovanih nepovoljnim ekonomskim, socijalnim te odgojnim čimbenicima ostvaruju jedan bod.

(4) Kandidati za upis na osnovi Nacionalne strategije za uključivanje Roma za razdoblje od 2013. do 2020. godine ostvaruju dva boda.

(5) Kandidati, hrvatski državljani, čiji su roditelji državni službenici koji su po službenoj dužnosti u ime Republike Hrvatske bili upućeni na rad u inozemstvo, a koji su se školovali u inozemstvu najmanje dva od posljednja četiri razreda, ostvaruju pravo na izravan upis.

(6) Neovisno o tomu ispunjava li uvjete za ostvarivanje više prava, kandidatu će se priznati ostvarivanje isključivo jednoga prava koje je za njega najpovoljnije.

1. *Vrednovanje uspjeha kandidata s teškoćama u razvoju*

Članak 13.

Kandidati s teškoćama u razvoju rangiraju se na zasebnu ljestvicu poretka, a na temelju ostvarenog ukupnog broja bodova utvrđenog tijekom postupka vrednovanja, u programima obrazovanja za koje posjeduju stručno mišljenje službe za profesionalno usmjeravanje Hrvatskoga zavoda za zapošljavanje.

*5. Minimalni bodovni prag i utvrđivanje konačne ljestvice poretka*

Članak 14.

Minimalni broj bodova potreban za prijavu kandidata za upis u program prirodoslovno – matematičke gimnazije, ostvarenih na temelju zajedničkih, dodatnih i posebnih elemenata vrednovanja kandidata iznosi 75 bodova.

Članak 15.

Ljestvica poretka kandidata utvrđuje se na osnovi zajedničkog, dodatnog i posebnog elementa vrednovanja.

*6. Prijelazne i završne odredbe*

Članak 16.

Izmjene i dopune ovog Pravilnik vrše se na način predviđen za njegovo donošenje.

Članak 17.

Ovaj Pravilnik stupa na snagu danom donošenja te se objavljuje na oglasnoj ploči i mrežnoj stranici Škole.

|  |  |  |
| --- | --- | --- |
|  |  | PREDSJEDNICA ŠKOLSKOG ODBORA |
|  |  |  |
|  |  | Marina Bilić, dipl. ing. |
| KLASA: |  |  |
| URBROJ: |  |  |
| Zagreb, |  |  |
|  |  | RAVNATELJICA |
|  |  |  |
|  |  | Ljiljana Crnković, prof. |